Diari Oficial de la Generalitat Valenciana


Sumari del DOGV 7451, del 27-01-2015 (2015/558)

ORDE 40/2014, de 30 de desembre, de la Conselleria d'Economia, Indústria, Turisme i Ocupació, per la qual convoca les ajudes Comerç Innova, Continuïtat Empresarial i Artesania per a l'exercici 2015.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7451

Data del DOGV
:   27-01-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/558


Data del document
:   30-12-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * ajuda pública

ORDE 40/2014, de 30 de desembre, de la Conselleria d'Economia, Indústria, Turisme i Ocupació, per la qual convoca les ajudes Comerç Innova, Continuïtat Empresarial i Artesania per a l'exercici 2015. [2015/558]  
La Llei 38/2003, de 17 de novembre, General de Subvencions, establix, en l'article 23, que el procediment per a la concessió de subvencions s'iniciarà sempre d'ofici, per mitjà d'una convocatòria aprovada per l'òrgan competent.  
L'Orde 8/2013, de 4 d'abril, de la Conselleria d'Economia, Indústria, Turisme i Ocupació, publicada en el Diari Oficial de la Comunitat Valenciana número 7002, de 12 d'abril de 2013, establix les bases reguladores per a la concessió d'ajudes en matèria de comerç i artesania.  
  
Atés que, en estos moments, no s'han aprovat els Pressupostos de la Generalitat per a l'exercici econòmic 2015, i a fi d'agilitzar la tramitació anticipada de l'expedient de gasto per subvencions que ha de generar obligacions a la Hisenda de la Generalitat en l'exercici pressupostari immediatament posterior, es creu oportú impulsar les actuacions per a la tramitació de conformitat amb l'Orde de 26 de setembre de 1994, de la Conselleria d'Economia i Hisenda.  
  
L'actual conjuntura econòmica fa aconsellable establir incentius perquè les xicotetes i mitjanes empreses comercials i artesanes realitzen actuacions que els permeten millorar la seua posició competitiva, incidint en determinats aspectes que es consideren estratègics.  
Per això, per mitjà d'esta orde, es convoquen, per a l'exercici 2015, les ajudes a la pimes valencianes anomenades Comerç Innova, Continuïtat Empresarial i Artesania, d'acord amb l'article 5 de l'Orde 8/2013, de 4 d'abril, de la Conselleria d'Economia, Indústria, Turisme i Ocupació.  
  
Esta convocatòria queda sotmesa, en la mesura que cal, a la Llei 38/2003, de 17 de novembre, General de Subvencions, al Reial Decret 887/2006, de 21 de juliol, que n'aprova el reglament, i a la normativa autonòmica que establien els articles 45 i següents del text refós de la Llei de la Hisenda Pública de la Generalitat Valenciana.  
Per això, i fent ús de les facultats que em conferixen els articles 28 de la Llei 5/1983, de 30 de desembre, de Govern Valencià, i 47 del text refós de la Llei de la Hisenda Pública Valenciana,  
  
  
ORDENE  
  
TÍTOL I  
Disposicions generals  
  
Article 1. Objecte  
L'objecte d'esta orde és convocar, en règim de concurrència competitiva, les subvencions per a l'exercici 2015, en matèria de comerç i artesania, destinades a incrementar la competitivitat, la innovació i la qualitat de les pimes, d'acord amb l'Orde 8/2013, de 4 d'abril, de la Conselleria d'Economia, Indústria, Turisme i Ocupació, per la qual establix les bases reguladores per a la concessió d'ajudes en matèria de comerç i artesania, publicada en el Diari Oficial de la Comunitat Valenciana número 7002, de 12 d'abril de 2013, per mitjà de les línies Comerç Innova, Continuïtat Empresarial i Artesania.  
  
  
Article 2. Beneficiaris i requisits per a sol·licitar la subvenció  
1. Podran accedir a les ajudes previstes en els títols II i III els beneficiaris previstos en el punt 1.b de l'article 2 de les bases reguladores indicades i els previstos en el punt 1.a del mateix article, per a les regulades en el títol IV d'esta orde.  
2. Les ajudes concedides per esta convocatòria estan sotmeses al règim de minimis regulat pel Reglament (CE) núm. 1407/2013, de la Comissió, de 18 de desembre de 2013 (DOCE L 352/1, de 24.12.2013), pel qual se'ls aplica el que establix el punt 2 de l'article 1 de les bases reguladores.  
3. No es computaran com a gastos susceptibles de suport els gastos d'estudi o projecte, fons de comerç, lloguer, drets de traspàs (excepte si estan expressament indicats com a susceptibles de rebre suport), gastos d'alta, permisos i llicències, tributs, adquisició de béns usats, arrendaments financers, gastos de reparació i compra de mercaderies objecte de comercialització.  
4. No es consideraran susceptibles de rebre suport les inversions en obra civil, els gastos de dietes i desplaçaments ni els de funcionament habitual de l'empresa.  
5. Les empreses del sector de venda d'alimentació i begudes que complisquen la reglamentació tecnicosanitària i la resta de la normativa específica i disposen d'una zona de degustació en el mateix establiment, podran ser objecte de suport en les línies d'ajuda corresponents, sempre que la zona esmentada no supose més del 40 per cent de les dimensions totals de la sala de venda. Per al càlcul d'esta zona, el sol·licitant ha d'aportar un plànol a escala o acotat de la distribució de la sala de vendes, amb la indicació de l'espai destinat a degustació que ha de comprendre, en tots els casos, la zona ocupada per taules i cadires, l'espai de taulell que dispose de tamborets o altres equipaments per a facilitar la consumició de productes per part dels clients i els espais comuns necessaris per a l'ús de la zona de degustació. L'equipament específic per a esta zona en cap cas serà objecte de suport amb càrrec a esta orde.  
  
6. En el cas de fer en el mateix establiment activitats distintes, respecte a l'Impost d'Activitats Econòmiques, quant a les ajudes establides en esta convocatòria, es consideraran únicament les actuacions directament vinculades a l'activitat susceptible de suport. D'altra banda, les actuacions que estiguen directament vinculades a l'activitat susceptible de suport i siguen susceptibles d'aprofitament per al desenrotllament de les activitats no susceptibles de rebre suport en el mateix establiment, hauran de prorratejar-se prenent com a referència el volum de negoci atribuïble a cada activitat.  
7. Pel que fa a esta convocatòria, es consideraran susceptibles de rebre suport els establiments comercials que complisquen el que establix l'article 4 de les bases reguladores i estiguen ubicats i tinguen accés al públic almenys en una planta baixa. S'exceptuen d'esta obligació els ubicats en mercats municipals o galeries comercials.  
8. Quant a les definicions que s'empren en els títols II a IV d'esta convocatòria, cal ajustar-se al que disposa l'article 4 de les bases reguladores.  
  
Article 3. Sol·licitud de la subvenció, documentació addicional i termini de presentació  
1. La sol·licitud de subvenció, una per cada establiment i ajuda sol·licitada, haurà de presentar-se amb l'annex corresponent de la manera descrita en l'article 6 de les bases reguladores. La informació d'esta convocatòria i els impresos normalitzats de sol·licitud estan disponibles en la pàgina web de la Generalitat ?www.gva.es?, a partir de la publicació en el Diari Oficial de la Comunitat Valenciana.  
Per a la tramitació telemàtica, s'haurà d'accedir al catàleg de servicis públics interactius (Registre Telemàtic de la Generalitat), en la pàgina web ?www.gva.es?. Per a això, el sol·licitant haurà de disposar d'una firma electrònica avançada basada en un certificat reconegut, segons el que disposa el Decret 18/2004, de 13 de febrer, expedit per l'Autoritat de Certificació de la Comunitat Valenciana (ACCV) o per qualsevol altra autoritat de certificació que emeta firmes admeses en la seu electrònica de la Generalitat (?https://seu.gva.es?).  
Per a això, s'utilitzarà el certificat reconegut per a ciutadans (persones físiques), o bé el certificat reconegut d'entitat (persones jurídiques). En el cas de tramitar amb un certificat digital de persona física i que actue en representació d'una persona jurídica, s'haurà d'inscriure abans en el Registre de Representants de la Comunitat Valenciana. La inscripció electrònica en el Registre de Representants per part dels representats ha de realitzar-se utilitzant un certificat reconegut de ciutadà (si és persona física) o entitat (si és persona jurídica), emés per l'ACCV o per qualsevol altra autoritat de certificació que emeta firmes admeses en la seu electrònica de la Generalitat ?https://seu.gva.es?.  
  
En el supòsit de tramitació telemàtica, els documents que requerisquen la firma original han d'incloure la firma digital, llevat que siga el mateix firmant qui fa la tramitació.  
2. A més de la documentació allistada en els apartats a, b, c, d, e, f, g, i, j, n, o, p i q de l'article 6.3 de les bases reguladores, el sol·licitant ha d'aportar:  
a) El document d'avaluació ambiental tutelat lligat al projecte europeu LIFE+Green Commerce, diagnòstic o auditoria que determine les actuacions a realitzar, si se sol·licita suport per l'article 10.1.b.  
b) En el cas que la sol·licitud siga formulada per un emprenedor o jove emprenedor, la documentació acreditativa del compliment dels requisits dels punts 2 i 3 de l'article 2 del Decret Llei 2/2012, de 13 de gener, del Consell, de mesures urgents de suport a la iniciativa empresarial i als emprenedors, microempreses i xicotetes i mitjanes empreses (pimes) de la Comunitat Valenciana.  
c) La documentació acreditativa de qualsevol tipus d'activitat empresarial anterior en el local, quan es tracte de les ajudes Continuïtat Empresarial en les condicions de l'article 11.2.  
d) Una declaració responsable de l'organitzador del certamen firal sobre el seu àmbit territorial, si és procedent, i per a les ajudes regulades en el títol IV d'esta convocatòria.  
e) Una declaració responsable de tindre el Document de Qualificació Artesana vigent (ha d'indicar la data de la primera concessió i la de caducitat), de la inscripció de l'empresa en el directori d'Empreses Artesanes i de l'adhesió al programa de promoció activa de l'artesania, desenrotllats pel Centre d'Artesania de la Comunitat Valenciana, si se sol·licita ajuda pel títol IV.  
3. Els models de sol·licitud, annexos i declaracions responsables es troben en els annexos d'esta convocatòria.  
4. El termini de presentació de sol·licituds és de trenta dies hàbils. Comença l'endemà de la publicació d'esta convocatòria en el Diari Oficial de la Comunitat Valenciana.  
  
Article 4. Criteris i comissió de valoració  
1. Els criteris de valoració seran els que fixa l'article 7 de les bases reguladores:  
a) Per a les ajudes que establix el títol II: els fixa el punt 2 de l'article 7 de les bases reguladores, i s'afig un criteri nou en funció de la destinació de la subvenció.  
- Actuacions previstes en l'article 10.1.a: 15 punts, en l'article 10.1.b: 10 punts i en l'article 10.1.c: 5 punts.  
b) Per a les ajudes que establix el títol III, els fixa el punt 2 de l'article 7 de les bases reguladores.  
c) Per a les ajudes que establix el títol IV, els fixa el punt 1 de l'article 7 de les bases reguladores.  
2. La comissió de valoració la formen el subdirector general de Comerç i Consum, els tres caps dels servicis territorials de Comerç i Consum i el cap del Servici de Promoció del Comerç, Consum i Artesania, que actua com a secretari.  
  
Article 5. Instrucció, resolució, termini per a resoldre, notificació i recursos  
1. Els òrgans competents per a la instrucció i resolució del procediment seran els establits en els articles 8 i 9.3 de les bases reguladores i en el Decret 193/2013, de 20 de desembre, del Consell, que aprova el Reglament orgànic i funcional de la Conselleria d'Economia, Indústria, Turisme i Ocupació, modificat pel Decret 159/2014, de 3 d'octubre.  
  
2. La proporció de l'ajuda pot arribar fins al 45 % del pressupost incentivable, amb els límits que s'especifiquen en cada cas.  
3. De conformitat amb el que disposa l'article 7.4 del Decret 147/2007, de 7 de setembre, del Consell, es fa constar que el règim d'ajudes d'esta convocatòria no requerix la notificació a la Comissió Europea, perquè no té tots els requisits de l'apartat 1 de l'article 107 del TFUE, atés que les ajudes s'acullen al règim de minimis i, pel seu import, no suposen un falsejament de la competència que afecte els intercanvis comercials entre els estats membres, i per tant, estan sotmeses al Reglament (CE) núm. 1998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOCE L 379 de 28.12.2006).  
  
4. El procediment de concessió de les subvencions es tramitarà en règim de concurrència competitiva, en la forma descrita en l'article 9.1 de les bases reguladores.  
5. La notificació de la resolució, que posa fi a la via administrativa, s'efectuarà en la forma i terminis fixats en l'article 9 esmentat de les bases esmentades, en què també s'expressa el règim de recursos.  
  
  
Article 6. Finançament de les ajudes  
La concessió de les ajudes previstes en esta convocatòria està condicionada a l'existència de fons adequats i suficients en la secció 11, programa 761.10, «Ordenació i promoció comercial» de la Llei de Pressupostos de la Generalitat per a l'exercici 2015, a través de les línies i pels imports globals màxims que a continuació s'indiquen:  
  
Capítol IV  
- Línia T5799, Accions de millora de la qualitat en el comerç, emprenedoria i continuïtat empresarial, ajudes previstes en el títol III, per un import global màxim de 176.450.00 euros.  
- Línia T0135, Foment de l'artesania: transferències corrents, ajudes previstes en el títol IV, per un import global màxim de 30.000.00 euros.  
  
Capítol VII  
- Línia T7537, Comerç Innova, ajudes previstes en el títol II, per un import global màxim de 066.411.00 euros.  
  
Estos imports globals màxims, així com el termini de presentació de sol·licituds, podran ser ampliats en funció del pressupost disponible. La resolució que es dicte en este sentit serà publicada en el Diari Oficial de la Comunitat Valenciana.  
  
Article 7. Compatibilitat de les ajudes, obligacions dels beneficiaris i justificació dels gastos  
1. Les ajudes establides en la present orde són compatibles entre si, excepte les establides en el títol II, en què només es podrà optar a una de les regulades en l'article 10 d'esta convocatòria.  
2. Serà obligació dels beneficiaris acreditar el que disposa l'article 13 de les bases reguladores, de la forma prevista en l'article 12.  
  
3. Si s'ha inclòs en les accions a què es dóna suport, s'ha d'aportar una mostra del material gràfic o promocional realitzat, en què conste la col·laboració de la Generalitat.  
  
  
TÍTOL II  
Comerç Innova  
  
Article 8. Condicions  
Les ajudes aniran destinades a finançar les inversions en els establiments comercials actuals o en nous per ampliació d'empresa comercial preexistent, llevat que específicament s'establisca el suport a noves implantacions. Les inversions podran realitzar-se i, si és el cas, obrir al públic l'establiment, fins el 30 de setembre de 2015.  
  
  
Article 9. Accions i quanties susceptibles de suport  
1. Seran susceptibles de rebre suport les inversions que es concreten en alguna de les actuacions següents:  
a) Comerç rural. Es consideraran les inversions en l'adequació del local o en la modernització de l'equipament comercial, sempre que l'establiment estiga ubicat en un municipi de menys de 2.000 habitants, segons el cens de població de l'Institut Nacional d'Estadística a 1 de gener de 2013. En este cas s'inclouran com a susceptibles de rebre suport les implantacions d'establiments comercials.  
b) Innovació comercial. Es considerarà possible donar suport a la realització de les inversions, definides per un document d'avaluació ambiental tutelat, lligades al projecte europeu LIFE+Green Commerce o d'altres auditories o estudis de diagnòstic de punt de venda, diagnòstics d'innovació del punt de venda o auditories d'innovació, impulsats per esta conselleria o que complisquen els requisits exigits en la convocatòria anual en què va ser realitzat, si és el cas.  
c) Modernització de l'establiment. Es considerarà possible donar suport a l'adquisició d'equipament per a l'establiment comercial en, almenys, una de les matèries següents, sempre que la inversió mínima a què s'ajuda no siga inferior a 2.000.00 euros.  
- Exposició, emmagatzematge i venda del producte.  
- Senyalització i identificació de l'establiment.  
- Informàtica per a la implantació de sistemes d'informació, gestió i comunicació. Es considerarà possible donar suport a la creació de pàgines web amb passarel·la de pagament i se n'exclouran els programes i aplicacions.  
- Sistemes de seguretat.  
- Accessibilitat.  
- Estalvi energètic.  
- Tractament de residus.  
2. El límit de la subvenció a concedir per establiment serà de 20.000.00 euros per a les ajudes previstes en els punts 1.a i 1.c, i de 5.000.00 euros per a les del punt 1.b d'este mateix article.  
  
  
TÍTOL III  
Continuïtat Empresarial  
  
Article 10. Condicions  
1. Les ajudes hauran d'anar destinades a finançar els gastos corrents derivats del manteniment d'un establiment comercial amb un nou titular o de la implantació d'una activitat comercial. L'establiment, si és el cas, s'ha d'obrir al públic entre l'1 de febrer i el 30 de setembre de 2015.  
2. En el local en què es planteja l'actuació ha d'haver-se exercit activitat econòmica abans.  
  
Article 11. Accions i quanties susceptibles de suport  
1. Els gastos susceptibles d'obtindre finançament per continuïtat empresarial són els següents:  
a) Esudis de viabilitat i factibilitat comercial.  
b) Gastos de gestoria, notaria i registres necessaris per a la constitució de l'empresa o per a l'inici de l'activitat.  
c) Gastos de traspàs, únicament del local, satisfets a l'anterior titular, que s'han de formalitzar en 2015.  
d) Gastos de lloguer de local meritats des de l'1 de febrer fins al 30 de setembre de 2015.  
  
2. El límit de subvenció a concedir per cada sol·licitant serà de 10.000,00 euros, i els gastos de lloguer no poden superar els 5.000,00 euros.  
  
  
TÍTOL IV  
Artesania  
  
Article 12. Condicions  
Les ajudes es destinen a finançar la professionalització del sector i els gastos en la promoció i comercialització dels productes realitzats per les pimes artesanes amb domicili social a la Comunitat Valenciana. Les accions han d'estar finalitzades el 30 de setembre de 2015.  
  
  
Article 13. Accions i quanti1es susceptibles de suport  
1. Els gastos susceptibles d'obtindre finançament són els següents:  
  
a) Assistència a certàmens firals d'artesania d'àmbit provincial o superior, característica que ha d'acreditar l'organisme organitzador. Es consideraran susceptibles de rebre suport els gastos de lloguer d'espai i estand, decoració i retolació.  
b) Confecció i edició de catàlegs de productes, en qualsevol suport, inclòs el cost de l'allotjament en la web, si és el cas.  
c) Accions de promoció de producte, a través de qualsevol mitjà promocional.  
d) Assistència a cursos especialitzats de formació en disseny, qualitat i especialització en l'ofici, segons el seu DCA, organitzat per entitats formatives. Es consideren susceptibles de rebre suport únicament els gastos de matrícula i altres conceptes generats per l'entitat organitzadora.  
2. L'ajuda a concedir tindrà el límit de 5.000,00 euros per beneficiari.  
DISPOSICIONS FINALS  
  
Primera  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la Jurisdicció Contenciosa Administrativa, contra esta resolució, que posa fi a la via administrativa, s'hi pot presentar un recurs, potestativament, en reposició o bé directament un recurs contenciós administratiu, en els terminis i davant dels òrgans que s'indiquen a continuació:  
  
- El recurs de reposició s'interposa davant del conseller d'Economia, Indústria, Turisme i Ocupació, en el termini d'un mes comptador des de l'endemà de la publicació en el Diari Oficial de la Comunitat Valenciana.  
- El recurs contenciós administratiu es planteja davant del Tribunal Superior de Justícia de la Comunitat Valenciana, en el termini de dos mesos, comptar des de l'endemà de la publicació en el Diari Oficial de la Comunitat Valenciana.  
  
Segona  
Esta orde té efecte des de l'endemà de la publicació en el Diari Oficial de la Comunitat Valenciana.  
  
València, 30 de desembre de 2014  
  
El conseller d'Economia, Indústria, Turisme i Ocupació,  
MÁXIMO BUCH TORRALVA